**Všeobecne záväzné nariadenie obce Závod č. .............. o umiestňovaní reklamných a propagačných zariadení**

**na území obce Závod**

Obecné zastupiteľstvo v Závode na základe ust. § 6 ods. l zákona SNR č. 369/1990 Zb. o obecnom zriadení v znení zmien a doplnkov, ust. § 71 ods. l písm. c) zákona č. 50/1976 Zb. o územnom plánovaní a stavebnom poriadku (stavebný zákon), v znení noviel a v súlade so zákonom č. 147/2001 Z.z. o reklame a o zmene a doplnení niektorých zákonov vydáva toto Všeobecne záväzné nariadenie č. .................o umiestňovaní reklamných a propagačných zariadení na území obce Závod.

**PRVÁ ČASŤ**

**ÚVODNÉ USTANOVENIA**

**Článok 1**

**Účel a predmet**

Účelom a predmetom tohto všeobecne záväzného nariadenia (ďalej len nariadenia) je:

1. zabezpečenie jednotného postupu pri žiadaní, povoľovaní, umiestňovaní a odstraňovaní

informačných, reklamných a propagačných zariadení na území obce (ďalej len zariadení)

2. stanoviť práva a povinnosti všetkých subjektov v procese umiestňovania a odstraňovania

informačných, reklamných a propagačných zariadení.

**Článok 2**

**Rozsah platnosti**

Toto nariadenie sa vzťahuje na všetky informačné, reklamné a propagačné zariadenia umiestňované na území obce Závod. Územím obce sa rozumie katastrálne územie obce Závod.

**Článok 3**

**Základné pojmy**

1. Informačné zariadenie - má informatívny charakter, poskytuje údaje o službách, stravovacích a ubytovacích možnostiach, zdravotníckych zariadeniach, rekreačných zariadeniach a iné údaje.

2. Reklamné zariadenie - sprostredkúva ponuku najmä tovaru a služieb s cieľom získania zákazníkov (komerčná reklama). Sem patria aj zariadenia na vylepovanie plagátov, letákov a zvukové zariadenia využívané na komerčné účely.

3. Propagačné zariadenie - sú to predovšetkým firemné tabule a rôzne transparenty na krátkodobé akcie.

4. Za zariadenia sa nepovažujú označenia napr. národná pamiatka, národná kultúrna pamiatka a iné, vyplývajúce z vyšších právnych noriem, prípadne označenia úradov štátnej správy.

5. Reklama je prezentácia produktov v každej podobe s cieľom uplatniť ich na trhu

6. Nosičom informácií prostriedok, ktorým sa šíri reklama,

7. Reklamou nie je označenie sídla právnickej osoby, trvalého pobytu fyzickej osoby, označenie prevádzkarne alebo organizačnej zložky právnickej osoby alebo fyzickej osoby obchodným menom, ako aj označenie budov, pozemkov a iných nehnuteľných vecí alebo hnuteľných vecí vo vlastníctve alebo v nájme týchto osôb,

8. Za reklamné zariadenie sa nepovažuje maľba alebo nápis, ktorý sa nachádza na fasáde, na dopravnom prostriedku, textilných transparentoch, slnečníkoch pri záhradných sedeniach. Maľba a nápis je reklamný prvok, ale nie je reklamné zariadenie. Maľba na štítovej stene sa povoľuje ako stavebná úprava fasády. Nápisy na dopravnom prostriedku, textilných transparentoch, na dáždnikoch, nápisy a samolepky vo výkladoch a oknách budov si nevyžadujú žiadne povolenie.

**DRUHÁ ČASŤ**

**PODMIENKY PRE UMIESTŇOVANIE, POVOĽOVANIE, UŽÍVANIE,**

**ÚDRŽBU A ODSTRAŇOVANIE ZARIADENÍ**

**Článok 4**

**Umiestňovanie zariadení**

1. Zariadenia sa môžu umiestňovať na stavbách, pozemkoch, stĺpoch verejného osvetlenia a miestneho rozhlasu pri rešpektovaní osobitných predpisov.

2. Informačné, reklamné a propagačné zariadenie nesmie svojím vyhotovením a umiestnením rušiť krajinný ráz, ohrozovať verejnú bezpečnosť a poriadok, brániť rozhľadu na pozemnej komunikácii a na ceste, nad prípustnú mieru obťažovať okolie a obytné prostredie hlukom alebo osvetlením. Umiestnením a prevádzkou zariadenia nesmie vzniknúť na pozemnej komunikácii, verejnej ploche a verejnom priestranstve prekážka pre osoby s obmedzenou schopnosťou pohybu a orientácie.

3. Zariadenie umiestnené na budove musí byť prispôsobené jej architektúre a nesmie rušiť základné členenie priečelia a jeho významné detaily.

4. Zariadenia sa nesmú umiestňovať:

a) na stavbách slúžiacich kultovým a pohrebným účelom, na pomníkoch, pamätníkoch a pamätných tabuliach,

b) na stĺpoch a stožiaroch telekomunikačného a energetického vedenia a na meracích bodoch geodetických sietí,

5. Zariadenie sa môže umiestniť až po vydaní povolenia na jeho umiestnenie.

6. Na stĺpoch verejného osvetlenia ciest a miestnych komunikácií sa môžu umiestňovať iba informačné zariadenia, ak nezasiahnu do prejazdného profilu pozemnej komunikácie. Reklamné, informačné a propagačné zariadenia sa pri miestnych komunikáciách umiestňujú tak, aby vyhovovali požiadavkám bezpečnosti a plynulosti cestnej premávky.

**Článok 5**

**Povoľovanie zariadení**

1. Povolenie zariadenia na základe žiadosti vydá obec Závod – stavebný úrad, pokiaľ sú spojené so stavbou alebo pozemkom

2. Povolenie si vyžadujú všetky zariadenia, pokiaľ sa umiestňujú na miestach viditeľných a vnímateľných z verejných priestorov a pokiaľ sú spojené so stavbou alebo pozemkom vo vlastníctve obce Závod.

3. Povolenie si nevyžaduje umiestnenie zariadenia, ktoré je umiestnené bezprostredne pri vstupe do prevádzky (tabuľa umiestnená nad vstupom do prevádzky, tabuľka umiestnená z bočnej strany vstupu do prevádzky).

4. Povolenie sa nevyžaduje pri označeniach budov štátnych orgánov, pri návestiach v záujme verejnej bezpečnosti a poriadku, pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok. Povolenie sa nevyžaduje ani pri označeniach budov, pokiaľ nie sú reklamným zariadením.

5. Žiadosť o povolenie na umiestnenie zariadenia je oprávnený podať:

a) vlastník pozemku, resp. stavby,

b) právnická a fyzická osoba, ktorá má s vlastníkom pozemku, resp. stavby alebo s tým kto má časovo neobmedzené právo užívať stavbu alebo pozemok uzavretú zmluvu (dohodu) o užívaní pozemku, resp. stavby za účelom umiestnenia zariadenia.

6. Žiadosť o vydanie povolenia na umiestnenie zariadenia musí obsahovať:

a) druh, účel, miesto a čas trvania zariadenia,

b) označenie nehnuteľnosti, na ktorej má byť zariadenie umiestnené,

c) zoznam účastníkov konania, ktorí sú žiadateľovi známi,

d)doklad, ktorým žiadateľ preukáže svoje právo k nehnuteľnosti, na ktorej má byť zariadenie umiestnené (výpis z listu vlastníctva, resp. čestné prehlásenie vlastníka nehnuteľnosti o vlastníctve) alebo súhlas vlastníka nehnuteľnosti s umiestnením zariadenia

e) rozhodnutia, resp. stanoviská dotknutých orgánov štátnej správy, resp. účastníkov konania, podľa požiadavky stavebného úradu,

f) zjednodušenú projektovú dokumentáciu v dvoch vyhotoveniach, ktorá obsahuje najmä:

- umiestnenie zariadenia (buď situácia osadenia, resp. osadenie na objekte), - ideový návrh a technické riešenie, - pre technicky jednoduché zariadenia postačí ako dokumentácia len stručný popis zariadenia a jednoduchý grafický náčrt.

7. Na umiestnenie zariadení krátkodobého charakteru ( najviac na 7 dní) a prenosných reklamných zariadení sa nevydáva povolenie, iba súhlas s umiestnením zariadenia, ktoré vydá obec Závod.

8. V prípade umiestňovania zariadení na budovách a pozemkoch vo vlastníctve obce Závod, je žiadateľ povinný uzatvoriť s obcou Závod nájomnú zmluvu. Inak povolenie nebude vydané .

**Článok 6  
Užívanie zariadení**

1) Zariadenia sa môžu užívať len na ten účel, ktorý je uvedený v povolení na ich umiestnenie. Zmeny v spôsobe užívania zariadení sú prípustné len so súhlasom obce Závod- stavebným úradom.

2) Obsah zariadení musí byť v súlade so zákonom SNR č. 445/1990 Zb. o podmienkach predaja, rozširovania tlače a iných vecí, spôsobilých ohroziť mravnosť v znení zmien a doplnkov, zákonom č. 634/1992 Zb. o ochrane spotrebiteľa v znení zmien a doplnkov a so zákonom č. 147/ 2001 Z.z. o reklame.

V súlade s uvedenými zákonmi je **zákaz propagácie:**

**a) tabakových výrobkov,  
b) alkoholických nápojov, ktorých vyobrazenie a textová časť je vymedzená v uvedenej právnej norme (zákon č. 147/2001 Z.z. o reklame)  
c) drog,  
d) erotiky,  
e) pornografie, /*8*  
f) zákaz propagácie výrobkov preukázateľne škodlivých životu alebo zdraviu a chemických výrobkov poškodzujúcich životné prostredie bez toho, aby bola škodlivosť v reklame zreteľne uvedená.**

**Článok 7**

**Údržba a odstraňovanie zariadení**

1. Vlastník zariadení je povinný ho udržiavať v technickom a funkčnom stave, tak aby nevzniklo nebezpečenstvo ohrozenia občanov.

2. Ak vlastník zariadenia ho riadne neudržiava, môže mu obec Závod – stavebný úrad nariadiť, aby sa v určenom termíne postaral o nápravu.

3. Nariadené úpravy je vlastník zariadenia povinný urobiť na svoj náklad.

4. Obec Závod – stavebný úrad nariadi vlastníkovi odstránenie:

a) poškodeného zariadenia, v prípade ak nie je možné ho hospodárne opraviť,

b) zariadenie osadené bez povolenia obce Závod alebo osadené v rozpore s povolením.

c) zariadenie umiestnené po skončení doby, na ktorú bolo vydané povolenie

d) zariadenie, ktoré svojím zovňajškom špatí verejné priestranstvá

5. Odstránenie zariadenia sa nenariadi, iba v prípade, keď dodatočné povolenie nie je v rozpore so záujmami obce a vlastník si vysporiada svoje povinnosti voči obci.

6. Zariadenie, ktoré splnilo účel, na ktorý bolo povolené, alebo opotrebovaním stratilo svoju funkčnosť je povinný odstrániť zriaďovateľ (užívateľ), alebo vlastník nehnuteľnosti v zmysle podmienok povolenia.

7. Náklady na odstránenie zariadenia znáša zriaďovateľ reklamy, resp. vlastník nehnuteľnosti.

**Článok 8**

**Poplatky**

1. Vydanie povolenia na umiestnenie zariadenia sa spoplatňuje správnym poplatkom vo výške

49,50 EUR

**Článok 9**

**Priestupky a sankcie**

1. Priestupku sa dopustí ten kto:

a) uskutočňuje zariadenie bez povolenia,

b) zrealizuje zariadenie v rozpore s vydaným povolením,

c) neudržiava zariadenie, napriek výzve obce Závod,

d) užíva zariadenie v rozpore s vydaným povolením, alebo bez povolenia,

e) nevykoná v stanovenom termíne rozhodnutie príslušného orgánu štátnej správy o odstránení zariadenia,

2. Koná v rozpore so stavebným poriadkom a dopúšťa sa priestupku v zmysle § 105 ods. 1 písm. g) a § 106 ods. 1 písm. e) zákona č. 50/ 1976 Zb. v znení zmien a doplnkov, za ktorý mu môže byť príslušným správnym orgánom uložená pokuta u fyzickej osoby do 331,90 EUR, u právnickej osoby do 13 277,50 EUR .

3. Priestupcovi podľa tohto Všeobecne záväzného nariadenia budú uložené tieto sankcie:

Starosta obce Závod môže za porušenie ustanovení tohto Všeobecne záväzného nariadenia uložiť právnickej osobe a fyzickej osobe oprávnenej na podnikanie pokutu do výšky 333,- EUR. Pri ukladaní pokuty sa postupuje podľa všeobecných predpisov o správnom konaní v zmysle zákona č. 71/1967 Zb.

**TRETIA ČASŤ**

**ZÁVEREČNÉ USTANOVENIA**

**Článok 10**

**Kontrola dodržiavania VZN**

1. Kontrolu dodržiavania tohto Všeobecne záväzného nariadenia vykonávajú: poslanci Obecného zastupiteľstva v Závode a hlavný kontrolór obce.

**Článok 11**

**Záverečné ustanovenie**

1. Toto všeobecne záväzné nariadenie bolo schválené Obecným zastupiteľstvom obce Závod dňa 08. 12. 2011, uznesením č. 145/2011.

2. Toto všeobecne záväzné nariadenie nadobúda platnosť dňom schválenia obecným zastupiteľstvom a účinným sa stáva 15 dňom od vyvesenia na úradnej tabuli obce Závod po schválení obecným zastupiteľstvom.

...................................................

Ing. Peter Vrablec v. r.

starosta obce

Vyvesené dňa : 09. 12. 2011

Zvesené dňa : ............................